Birštono savivaldybės dalyvavimas projekte „Kokybės krepšelis“

Birštono savivaldybės taryba pritarė Birštono savivaldybės dalyvavimui iš Europos Sąjungos struktūrinių fondų lėšų bendrai finansuojamame projekte Nr. 09.2.1-ESFA-V-719-01-0001 „Kokybės krepšelis“. Pritarta partnerystės sutarties pasirašymui tarp Birštono savivaldybės administracijos ir Nacionalinės švietimo agentūros. 
Vadovaujantis Kokybės krepšelio skyrimo bendrojo ugdymo mokykloms tvarkos aprašu, patvirtintu Lietuvos Respublikos švietimo, mokslo ir sporto ministro 2018  m. rugpjūčio 28 d. įsakymu Nr. V-707 „Dėl Kokybės krepšelio skyrimo bendrojo ugdymo mokykloms tvarkos aprašo, patvirtinimo“, kokybės krepšelio lėšų suma Savivaldybei skaičiuojama pagal Apraše nustatytas sąlygas ir gali būti naudojama tik mokyklos veiklos tobulinimo plane numatytoms veikloms įgyvendinti.
Kokybės krepšelio skyrimo tikslas – mokinių ugdymosi pasiekimų gerinimas. Paskirtis – padėti savivaldybėms sudaryti prielaidas ugdymo kokybei gerėti, gerinti mokyklų atsakomybę ir atskaitomybę už ugdymo kokybę, skiriant finansavimą mokyklos veiklai tobulinti ir gerosios patirties sklaidai, sumažinti bendrojo ugdymo kokybės skirtumus tarp mokyklų, jose besimokančių skirtingų mokinių grupių ir (ar) klasių, suteikiant konsultacinę ir finansinę pagalbą. 
Dalyvaudamos projekte, Birštono savivaldybė ir Birštono gimnazija sudarys prielaidas ugdymo kokybei gerėti, planuojama finansuoti kvalifikacijos tobulinimo veiklas, pasitelkiant ekspertus, kurie padės mokyklai rengti ir įgyvendinti mokyklos veiklos tobulinimo planą, aprūpinti mokyklas modernia ugdymo įranga ir mokymo priemonėmis. 
Kokybės krepšelio dydis vieniems metams – 127 Eur x 513 mokinių (mokinių skaičius 2021 m. rugsėjo 1 d.). 130302 Eur – bendra suma, 15 proc. nuo šios sumos (19 545,3 Eur)  – Savivaldybės lėšos. Suma skiriama 2022–2023 metams. 
Projekto įgyvendinimo laikotarpis iki 2023 m. rugpjūčio 31 d.

